Котките са бозайници от разред Хищници, който обединява 40 съвременни вида, произлезли от общ предшественик, живял преди около 11 млн. години. Най-известният представител на семейството е домашната котка. Други известни котки са: лъв, тигър, ягуар, леопард, пума, гепард, рис. Размерът им варира от дължина 34 см и тегло 1 кг (ръждивопетнистата котка) до дължина 3,8 м и тегло 300 кг (тигър).

Котките са разпространени на всички континенти и по-големите острови. В по-голямата си част живеят в тропичните, субтропичните и умерените климатични пояси. Повечето котки са добри катерачи. Срещат се в гори, в открити пространства, скалисти планински местности, в пустини. Котките имат добре развити кучешки зъби. От сетивата им най-добре развити са зрението и слухът.

Съвременните котки се делят основно на две подсемейства: малки (дива и домашна котка, рис, пума, гепард и др.) и големи (лъв, тигър, леопард, барс, ягуар).

Котките се хранят основно с животинско месо. Повечето от тях живеят единично и са предимно нощни ловци, които издебват своята плячка, повалят я с един скок, след което я захапват и задушават.